**CU TINE VOI PETRECE VEŞNICIA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CU TINE VOI PETRECE VEŞNICIA

Cu tine voi petrece veşnicia

Aşa cum pe Pământ n-a fost sortit.

Nu-mi pare rău! O viaţă te-am iubit

Şi-abia acum îmi simt nimicnicia.

Aş fi trăit alăturea cu tine

Din răsărit până-n soare apune

Şi te-aş fi mângâiat cu rune bune

Din zori de zi şi până noaptea vine.

N-a fost să fie şi ne ducem soarta

Cu fruntea sus şi lacrimile-ascunse.

Nu vom intra în locuri nepătrunse

Decât atunci când se deschide poarta

Iar Dumnezeu ne va primi-napoi

Iertându-ne păcatele gândite

Şi relele pe lume făptuite

Făcându-ne neprihăniţi şi goi.

Cu tine voi petrece veşnicia

Adam şi Eva dintr-o altă lume

Şi timpul iarăşi va să se consume

Iar noi vom continua călătoria

Căci Dumnezeu e cel ce ştie bine

Că veşnicia o trăiesc cu tine.